KOMISIJOS REGLAMENTAS (EB) Nr. 1679/2006
2006 m. lapkričio 14 d.
iš dalies keičiantis ir pataisantis Reglamentą (EB) Nr. 1973/2004, nustatantį išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrąją žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio c punktą,
kadangi:
(1)
Reglamento (EB) Nr. 1782/2003 79 straipsniu nustatoma pagalba ūkininkams, auginantiems ryžius, klasifikuojamus pagal KN kodą 1006 10, pagal šio reglamento IV antraštinės dalies 3 skyriuje nustatytas sąlygas.
(2)
Komisijos reglamento (EB) Nr. 1973/2004 (2) 12 straipsnyje nurodoma, kad išmoka už ryžius gali būti išmokama tik tuo atveju, jei deklaruojamame plote vykdomas vienas sėjos ciklas per metus. Tačiau Prancūzijos Gvianoje yra vykdomi du sėjos ciklai per metus ir išmoka už ryžius skiriama pagal vidutinį plotą apsėtą per tuos du atitinkamus sėjos ciklus.
(3)
Prancūzijos valdžios institucijos planuoja pakeisti ryžių auginimo sistemą Gvianoje sumažindamos jį iki vieno ciklo hektare per metus. Šia nauja ryžių auginimo sistema būtų suteikta galimybė augintojams sistemingai atidėti dalį žemės prižiūrimam pūdymui, o tai didele dalimi leistų išspręsti piktžolių problemą ir suteiktų laiko žemės paskirties perplanavimui įgyvendinti. Tai pirmiausia padėtų taupyti vandenį, taip pat reikėtų mažiau augalų apsaugos priemonių. Naudojantis šia sistema taip pat būtų galima geriau valdyti darbo laiką ir medžiagų panaudojimą, taigi, - bendras šio sektoriaus eksploatacines išlaidas. Siekiant įgyvendinti šią naują gamybos sistemą, reikia pakeisti už Prancūzijos Gvianos ryžius mokamos specialiosios išmokos apskaičiavimo būdą ir numatyti, kad tik vienu sėjos ciklu metuose pagrįstas išmokos apskaičiavimas būtų atliekamas vėlesnę iš dviejų anksčiau numatytų datų arba birželio 30 d. prieš atitinkamo derliaus nuėmimą.
(4)
Atsižvelgiant į tai, kad Prancūzija ir Ispanija nuo 2006 m. taiko vienkartinių išmokų schemą ir Reglamento (EB) Nr. 1782/2003 66 straipsnio a dalyje numatytą galimybę, pagal minėto reglamento 101 straipsnio 4 pastraipą, minėtų valstybių narių baziniai plotai, nurodyti Reglamento (EB) Nr. 1973/2004 IV priede, turi būti sumažinti tiek hektarų, kiek yra leidžiama atidėti privalomam pūdymui. Siekiant aiškumo, priede reikia išbraukti įrašus, susijusius su tomis valstybėmis narėmis arba su tais valstybių narių regionais, kuriuose išmokos už lauko kultūrų plotus nebemokamos nuo 2006 m. sausio 1 d., ir, laikantis Reglamento (EB) Nr. 1782/2003 XI priedo, įrašyti Maltos ir Slovėnijos (jos taiko išmokas už lauko kultūrų plotus) bazinius plotus.
(5)
Reglamento (EB) Nr. 1973/2004 131 straipsnio 2 dalies a punkto pakeitime, kuris buvo padarytas Reglamentu (EB) Nr. 1250/2006, nebuvo atsižvelgta į paraiškų pagal Reglamento (EB) Nr. 1973/2004 121 straipsnio 1 dalį, pateikimo terminą, todėl reikia šį praleidimą ištaisyti. Atsižvelgiant į minėtą terminą, reikia nustatyti laikotarpį po vasario 28 d., per kurį valstybės narės turi pranešti apie galvijų patinų (išskyrus veršelius), už kuriuos buvo išmokėta skerdimo priemoka, skaičių.
(6)
Reglamento (EB) Nr. 1973/2004, iš dalies pakeisto Reglamentu (EB) Nr. 1250/2006, 106 straipsnio 2 dalyje ir VI, XI, XII ir XVIII prieduose įsivėlė tam tikrų klaidų.
(7)
Atsižvelgiant į tai, kad išmokant išmokas už lauko kultūrų plotus, numatytas Reglamento (EB) Nr. 1782/2003 100 straipsnyje, apie visą plotą, naudotą apskaičiuojant sumažinimo koeficientą bei galutinę sumažinimo normą, turi būti pranešta Komisijai ne vėliau nei lapkričio 15 d., ir atsižvelgiant į Reglamento Nr. 1973/2004 IV priede nurodytus bazinius plotus, reikėtų IV priedą su šiuo reglamentu padarytais pakeitimais pradėti taikyti nuo 2006 m. lapkričio 1 d.
(8)
Todėl reikėtų atitinkamai iš dalies pakeisti Reglamentą (EB) Nr. 1973/2004.
(9)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1973/2004 iš dalies keičiamas taip:
1)
12 straipsnis keičiamas taip:
„12 straipsnis
Sėjos datos
Kad atitiktų konkrečios išmokos už ryžius skyrimo reikalavimus, deklaruojami plotai turi būti apsėti ne vėliau, kaip:
a)
Ispanijoje, Portugalijoje ir Prancūzijos Gvianoje - birželio 30 d. iki atitinkamo derliaus;
b)
kitose ryžius auginančiose Reglamento (EB) Nr. 1782/2003 80 straipsnio 2 dalyje nurodytose valstybėse narėse, įskaitant metropolinę Prancūziją, - gegužės 31 d.“
2)
14 straipsnio 2 dalis panaikinama.
3)
131 straipsnio 2 dalies a punktas pakeičiamas taip:
„a)
kiekvienais metais duomenis apie praėjusius metus:
i)
ne vėliau nei vasario 1 d. karvių, dėl kurių buvo paduotos paraiškos dėl priemokos už karves žindenes, skaičių, suskirstant pagal schemas nurodytas Reglamento (EB) Nr. 1782/2003 125 straipsnio 2 dalies a ir b punktuose;
ii)
ne vėliau nei kovo 1 d. galvijų, išskyrus veršelius, dėl kurių buvo pateiktos paraiškos dėl skerdimo priemokų, skaičių, nurodant, ar galvijai buvo paskersti ar eksportuoti.“
4)
IV priedas pakeičiamas tekstu, nurodytu šio reglamento I priede.
2 straipsnis
Reglamentas (EB) Nr. 1973/2004 pataisomas taip:
1)
106 straipsnio 2 dalies pirmasis sakinys „XVIII priedo 3 dalyje“ keičiamas sakiniu „XVIII priedo 7 dalyje“.
2)
VI priede pateiktos išnašos tekstas pakeičiamas taip:
„(*) IV priede nurodytas bazinis plotas“.
3)
XI priede pirmoji antraštinės dalies eilutė pakeičiama taip:
„minimas 3 straipsnio 1 dalies a punkto iii papunktyje“.
4)
XII priede pirmoji antraštinės dalies eilutė pakeičiama taip:
„minimas 3 straipsnio 1 dalies e punkto iv papunktyje“.
5)
XVIII priedas pakeičiamas šio reglamento II priede nurodytu tekstu.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
1 straipsnio 1 ir 2 punktai taikomi nuo 2007 m. sausio 1 d.
1 straipsnio 4 punktas taikomas nuo 2006 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. lapkričio 14 d.